Der blev sunget og danset med på "Tornerose var et vakkert barn" og "Hoved, skulder, knæ og tå" på sommerlejren i Bulbjerg i Thisted. Lejren er for de mange ukrainske børn og deres forældre, som er flygtet til landet, og er til for at give dem et afbræk fra en svær hverdag. - Jeg fornemmer, at de får en ro i hverdagen, mens de er her. Og det er en vigtig ting, fordi de er præget af den her uro i deres sind hele tiden, siger Lene Gertsen, der er frivillig på lejren. Lidt mere enkelt kan det også siges: - Det er sjovt, siger syvårige Anastasia Zahoruik. Arbejde der giver mening Selvom de frivillige ligger meget tid og kræfter i projektet, så kunne man ikke bruge sommerferien på en bedre måde, mener Gitte Gregersen. - Man kan ikke sætte ord på det. For hvordan sætter man ord på kærlighed, hvordan sætter man ord på venskaber og glæde. Det er jo alt det, man får retur blot ved at ofre en lille smule tid, siger Gitte Gregersen. Og så gør sommerlejren en en forskel for de fremmødte, slår hun fast. - De får noget, der rækker langt ud over det her. De får et socialt netværk, som de også kan bruge efter lejren. Oksana Kovalenko var også på sommerlejren med sine børn sidste år, og hun var ikke i tvivl om, at turen gik hertil igen i år. - Jeg føler, at jeg får hjælp og støtte, og her føler man sig hjemme, siger Oksana Kovalenko. Sommerlejren slutter fredag, men næste uge kommer der et nyt hold børn og voksne.

Opsummering:
Der bliver leget, sunget og danset på sommerlejren Thisted, hvor de frivillige gør alt for at give de ukrainske familier en god oplevelse.